ANC ontvang ‘regsbrief’ oor verwydering van ZumaPres. Jacob Zuma (Foto: GCIS) Die nie-winsgewende organisasie Transform RSA het Woensdag ŉ regsbrief aan die ANC se nasionale uitvoerende komitee (NUK) gestuur wat dien as “ŉ dringende waarskuwing” teen enige voornemens om pres. Jacob Zuma uit sy amp te verwyder. Die regerende party het tot Vrydag kans om op die brief te reageer, wat Transform RSA meen in reaksie sal wees op die nuutverkose NUK se eerste vergadering wat Woensdag gehou is. Terwyl daar tans wyd bespiegel word dat Zuma se verwydering dalk op die NUK-vergadering se agenda was, het Ace Magashule, die nuutverkose sekretaris-generaal van die ANC, dit vroeër ontken en gesê die vergadering van die nuwe NUK het slegs gegaan oor Cyril Ramaphosa, ANC-president, se 8 Januarie-verklaring. Die nuwe ANC-leier sal sy verklaring Saterdag in Oos-Londen lewer as deel van die ANC se 106de verjaarsdagvieringe. In die Transform RSA-brief sê Maubane Mphahlele Inc. hy tree op namens lede van die publiek wat “ŉ direkte, wesenlike en gevestigde belang in die bogenoemde aangeleentheid het ingevolge bepalings van die grondwet van Suid-Afrika wat die verkiesing en verwydering van die president beheer”. Die brief stel dit dat Transform RSA “ŉ geregistreerde regsentiteit” is wat sedert Julie 2016 onder die naam Manovision (Edms) Bpk bedryf word. Volgens die brief het Transform RSA bewus geword van die ANC NUK se vergadering wat gehou is “om die voorgenome verwydering van [Zuma] te bespreek”. Transform RSA meen hy het gevestigde belange by dié kwessie, aangesien hy ŉ nie-regeringsorganisasie is wat ŉ sekere kiesafdeling verteenwoordig en in die openbare belang optree. Die brief lui verder dat lede van Transform RSA en die “breër algemene publiek” se regte “wesenlik geraak” sal word deur die NUK se besluit om Zuma uit die kussings te lig en dat dit teenstrydig sou wees met die gees van die land se grondwet aangesien dit potensieel tot landwye onstabiliteit kan lei. Die brief voer ook aan dat die ANC NUK nie by magte is om enige persoon uit sy amp as president van Suid-Afrika te verwyder nie, ongeag die feit dat Zuma die ANC se voorkeurkandidaat vir die posisie was voor en na die algemene verkiesing in 2014. “Die prosedures vir die verkiesing en verwydering van die president van Suid-Afrika word duidelik in die grondwet uiteengesit en dit is nie ons bedoeling om met hierdie brief oor elke grondwetlike voorsiening te gaan nie, behalwe om die NUK daaraan te herinner dat julle nie ŉ aanstellings- of verwyderingsgesag is oor enige persoon wat die president van Suid-Afrika is nie.” Transform RSA eis in die brief ŉ “ondubbelsinnige en onvoorwaardelike onderneming” deur die party en sy NUK, alliansies en vennote dat daar geen voorneme sal wees om die moontlikheid van die verwydering van Zuma te bespreek nie. Khusela Diko, die ANC se woordvoerder, het ten tyde van publikasie nie op ŉ versoek om kommentaar gereageer nie.